Si Jesu-Cristo—An Pinakanangongorog na Misyonero\nAn Torrengbantayan—Pag-aadalan na Edisyon | Pebrero 2008\nBASAHON SA Albanian Aleman American Sign Language Amharic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Czech Danish Dutch English Español Estonian Ewe Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Luo Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Quechua (Bolivia) Rarotongan Romanian Russian Sign Language Samoan Setswana Seychelles Creole Shona Silozi Sinhala Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese\n“Ako representante gikan sa saiya, asin isinugo ako kan Sarong iyan.”—JUAN 7:29.\n1, 2. Ano an misyonero, asin siisay an puedeng apodon na pinakanangongorog na Misyonero?\nANO an minasabong sa saindong isip kun nadadangog nindo an terminong “misyonero”? Naiisip nin nagkapira an mga misyonero kan Kakristianohan, na an kadaklan sa sainda nakikilabot sa mga bagay-bagay sa politika asin ekonomiya kan mga nasyon na pinaglilingkodan ninda. Minsan siring, bilang saro sa mga Saksi ni Jehova, posibleng marhay na naiisip nindo an mga misyonero na idinedestino kan Namamahalang Grupo tanganing maghulit kan maogmang bareta sa manlaenlaen na nasyon sa bilog na daga. (Mat. 24:14) An mga misyonerong ini daing kaimotan na idinudusay an saindang panahon asin kosog para sa may onrang gibohon na pagtabang sa mga tawo na rumani ki Jehova Dios asin magkaigwa nin mahalagang marhay na relasyon sa saiya.—Sant. 4:8.\n2 An mga terminong “misyonero” asin “mga misyonero” mayo sa mismong mga teksto kan New World Translation of the Holy Scriptures. Minsan siring, sa nota kaiyan sa ibaba sa Efeso 4:11, isinusuherir kan Reference Bible na an termino sa Griego na trinadusir na “mga ebanghelisador” puede man itradusir na “mga misyonero.” Si Jehova an pinakanangongorog na Ebanghelisador, alagad dai sia puedeng apodon na pinakanangongorog na Misyonero, huli ta dai sia noarin man isinugo nin siisay man. Pero, si Jesu-Cristo nagsabi mapadapit sa saiyang langitnon na Ama: “Ako representante gikan sa saiya, asin isinugo ako kan Sarong iyan.” (Juan 7:29) Bilang kapahayagan nin dakulaon na pagkamoot ni Jehova sa kinaban nin katawohan, isinugo nia digdi sa daga an saiyang bugtong na Aki. (Juan 3:16) Si Jesus puedeng apodon na pinakanangongorog na Misyonero, an pinakamarahay na Misyonero, huli ta an sarong dahelan na sia isinugo digdi sa daga iyo na tanganing “magpatotoo sa katotoohan.” (Juan 18:37) Sia biyong mapanggana sa pagbalangibog kan maogmang bareta kan Kahadean, asin nakikinabang pa kita sagkod ngonyan sa saiyang paglilingkod. Halimbawa, puede niatong ikaaplikar sa satong ministeryo an saiyang mga pamamaagi nin pagtotokdo, baga man kita idinestino bilang mga misyonero o dai.\n3. Anong mga hapot an satong pag-oolayan?\n3 An papel ni Jesus bilang parabalangibog kan Kahadean nagbabangon nin mga hapot na siring kaini: Ano an naeksperyensiahan ni Jesus digdi sa daga? Taano ta epektibo an saiyang pagtotokdo? Asin ano an nagpangyari na magin mapanggana an saiyang ministeryo?\nEspiritu nin Pagigin Andam na Maghulit sa Laen na mga Kamugtakan\n4-6. Ano an nagkapirang pagkaliwat nin kamugtakan na napaatubang ki Jesus kan sia isugo digdi sa daga?\n4 An mga misyonero sa presenteng panahon asin an nagkapirang Kristiano na nagbalyo sa mga lugar na mas dakula an pangangaipo para sa mga parahulit kan Kahadean tibaad kaipuhan na matuod sa kamugtakan nin pamumuhay na mas hababa kisa sa kinatodan ninda. Alagad dai ngani niato maiimahinar an kalaenan kan mga kamugtakan ni Jesus digdi sa daga asin kan mga kamugtakan nia sa langit, na duman kaibanan nia an saiyang Ama saka an mga linalang na anghel na naglilingkod ki Jehova na may dalisay na mga motibo. (Job 38:7) Laen nanggad na makaibanan an makasalan na mga tawo sa sarong maraot na kinaban! (Mar. 7:20-23) Kaipuhan pa nganing tioson ni Jesus an pagdinaraogan kan saiyang pinakadayupot na mga disipulo. (Luc. 20:46; 22:24) Siempre, inatubang nia sa sangkap na paagi an gabos na situwasyon na naeksperyensiahan nia digdi sa daga.\n5 Si Jesus dai milagrosong nagpoon na magtaram nin lenguahe nin tawo; sia nagpoon na makanood kaiyan kan sia omboy pa. Kanigoan kadakulang pagkaliwat nin kamugtakan kisa kan sia nagtatao nin pagboot sa mga anghel sa langit! Digdi sa daga, si Jesus naggamit nin kisuerra saro sa “mga tataramon nin mga tawo.” Iyan biyong laen sa ‘mga tataramon nin mga anghel.’ (1 Cor. 13:1) Minsan siring, kun dapit sa paggamit nin managom na mga tataramon, mayo nin ibang tawo kasuarin man na nakapagtaram nin siring ki Jesus.—Luc. 4:22.\n6 Isip-isipa an iba pang dakulang pagkaliwat nin kamugtakan para sa Aki nin Dios kan sia magdigdi sa daga. Minsan ngani si Jesus dai nagmana nin kasalan ki Adan, Sia talagang nagin tawo, arog kan sa huri magigin saiyang “mga tugang,” o linahidan na mga parasunod. (Basahon an Hebreo 2:17, 18.) Kan huring banggi kan buhay ni Jesus digdi sa daga, dai nia hinagad sa saiyang langitnon na Ama na magsugo nin “labi sa doseng hukbo nin mga anghel.” Alagad isip-isipa na sana an mga linalang na anghel na sakop kan saiyang autoridad bilang si Miguel na Arkanghel! (Mat. 26:53; Jud. 9) Iyo, si Jesus talagang naggibo nin mga milagro; pero, an ginibo nia mientras na sia yaon digdi sa daga medyo limitado kun ikokomparar sa nagibo kutana nia sa langit.\n7. Ano an ginibo kan mga Judio kun dapit sa Ley?\n7 Durante kan buhay ni Jesus bago sia nagin tawo, bilang “an Tataramon,” tibaad sia nagin Representante nin Dios sa pagtaram na naggiya sa mga Israelita sa kaawagan. (Juan 1:1; Ex. 23:20-23) Minsan siring, sinda “nag-ako kan Ley na ipinaabot nin mga anghel alagad dai nag-otob kaiyan.” (Gibo 7:53; Heb. 2:2, 3) Sa katunayan, an tunay na kahulogan kan Ley dai nabatid kan Judiong mga namomoon sa relihion kan enot na siglo. Halimbawa, isip-isipa an ley nin Sabbath. (Basahon an Marcos 3:4-6.) “Liningawan [kan mga eskriba asin Fariseo] an mas magabat na mga bagay kan Ley, arin na baga, an hustisya asin pagkaherak patin kaimbodan.” (Mat. 23:23) Minsan siring, inisip ni Jesus na puede pa sindang matabangan asin dai sia nagpondo sa pagpahayag kan katotoohan.\n8. Taano ta matatabangan kita ni Jesus?\n8 Si Jesus igwa nin espiritu nin pagigin andam. An pagkamoot sa mga tawo an nagpahiro sa saiya asin gusto niang marhay na tabangan sinda. Dai noarin man nawara sa saiya an espiritu nin pag-ebanghelyo. Asin huli sa kaimbodan ni Jesus ki Jehova mientras na yaon sia digdi sa daga, sia “nagin responsable sa daing katapusan na kaligtasan kan gabos na nagkukuyog sa saiya.” Dugang pa, “mantang sia mismo nagtios kaidtong binabalo, sia makakasurog sa mga [arog niato na] binabalo.”—Heb. 2:18; 5:8, 9.\nSinanay na Marhay Bilang Paratokdo\n9, 10. Anong klaseng pagsasanay an inako ni Jesus bago sia isinugo digdi sa daga?\n9 Bago idestino an mga Kristiano sa presenteng panahon bilang mga misyonero, inaareglo kan Namamahalang Grupo na sanayon nguna sinda. Si Jesu-Cristo daw nag-ako nin pagsasanay? Iyo, alagad dai sia nag-atender sa mga paadalan nin mga rabi bago sia lahidan bilang Mesiyas; dai man sia tinokdoan kan nagkapirang prominenteng namomoon sa relihion. (Juan 7:15; ikomparar an Gibo 22:3.) Kun siring, taano ta kualipikadong marhay si Jesus na magtokdo?\n10 Ano man an tibaad nanodan ni Jesus sa saiyang ina, si Maria, asin sa saiyang kag-ampon na ama, si Jose, inako ni Jesus an pinakamahalagang pagsasanay para sa ministeryo hale sa pinakakualipikadong magtao kaiyan sa saiya. Mapadapit digdi, si Jesus nagsabi: “Dai ako nagtaram gikan sa sakong sadiring kabotan, kundi an Ama mismo na nagsugo sa sako nagtao sa sako nin pagboot kun ano an sakong isasabi asin kun ano an sakong itataram.” (Juan 12:49) Mangnoha na an Aki tinawan nin espesipikong instruksion manongod sa kun ano an saiyang itotokdo. Bago si Jesus nagdigdi sa daga, daing duda na dakol na panahon siang naghinanyog sa instruksion kan saiyang Ama. May maaako pa daw siang mas marahay na pagsasanay kisa kaini?\n11. Paano ipinaheling ni Jesus an pagmansay kan saiyang Ama sa katawohan?\n11 Poon kan lalangon an Aki, nagkaigwa sia nin dayupot na relasyon sa saiyang Ama. Durante kan buhay ni Jesus bago sia nagin tawo, nabatid nia an pagmansay nin Dios sa mga tawo paagi sa pag-obserbar sa pagtratar ni Jehova sa sainda. An pagkamoot nin Dios sa katawohan ipinaheling man kan Aki kaya bilang an personipikasyon nin kadonongan, masasabi nia: “An mga bagay na sakong kinakaogmahan yaon sa mga aki nin mga tawo.”—Tal. 8:22, 31.\n12, 13. (a) Paano si Jesus nakanood paagi sa pag-obserbar sa pagtratar kan saiyang Ama sa mga Israelita? (b) Paano ginamit ni Jesus an pagsasanay na inako nia?\n12 Kaiba man sa pagsasanay na inako kan Aki iyo an pag-obserbar kun paano inatubang kan saiyang Ama an depisil na mga kamugtakan. Halimbawa, isip-isipa an pagtratar ni Jehova sa sumbikalan na mga Israelita. An Nehemias 9:28 nagsasabi: “Kun sinda nasa kapahingaloan na, sinda naggigibo giraray kan maraot sa atubangan mo [Jehova], asin pinapabayaan mo sinda sa kamot kan saindang mga kaiwal, na nagbabatay sa sainda. Dangan sinda minabalik asin nag-aapod sa saimo para sa tabang, asin ika mismo nagdadangog hale sa mismong kalangitan asin iliniligtas sinda sono sa saimong abundang pagkaherak, nin paorootro.” Huling nakaibanan asin napagmasdan ni Jesus si Jehova, napatalubo nia an kaparehong pagmalasakit sa mga tawo sa saiyang teritoryo.—Juan 5:19.\n13 Inaplikar ni Jesus an pagsasanay sa saiya mantang mapagmalasakit niang tinatratar an saiyang mga disipulo. Kan banggi bago sia magadan, an gabos na apostol na namomotan niang marhay “binayaan sia asin nagdurulag.” (Mat. 26:56; Juan 13:1) Tolong beses pa nganing pinaindahan ni apostol Pedro si Cristo! Minsan siring, andam si Jesus na akoon liwat an saiyang mga apostol. Sinabihan nia si Pedro: “Nakimaherak na ako para sa saimo na an saimong pagtubod dai madaog; asin ika, kun makabalik ka na, pakosoga an saimong mga tugang.” (Luc. 22:32) An espirituwal na Israel mapangganang ikinatogdok sa “mga apostol asin propeta,” asin an pundasyon na mga gapo kan lanob nin Bagong Jerusalem igwa kan mga ngaran kan 12 maimbod na apostol kan Kordero, si Jesu-Cristo. Sagkod sa presente, an linahidan na mga Kristiano saka an nagdusay nindang kairiba, an “ibang mga karnero,” nag-ooswag bilang organisasyon na naghuhulit kan Kahadean na ginigiyahan kan makapangyarihan na kamot nin Dios asin na pinapangenotan kan saiyang namomotan na Aki.—Efe. 2:20; Juan 10:16; Kap. 21:14.\nKun Paano Nagtokdo si Jesus\n14, 15. Sa anong mga paagi napapalaen an pagtotokdo ni Jesus sa pagtotokdo kan mga eskriba asin Fariseo?\n14 Paano inaplikar ni Jesus an pagsasanay sa saiya sa pagtotokdo sa mga parasunod nia? Kun ikokomparar niato an pagtotokdo ni Jesus sa pagtotokdo kan Judiong mga namomoon sa relihion, malinaw niatong maheheling na nakakalabi an paagi nin pagtotokdo ni Jesus. ‘Hinalean nin halaga kan mga eskriba asin Fariseo an tataramon nin Dios huli sa saindang tradisyon.’ Sa kabaliktaran, an mga sinabi ni Jesus dai naggikan sa saiyang sadiri sana; pirme niang itinotokdo an tataramon o mensahe nin Dios. (Mat. 15:6; Juan 14:10) Iyan man an kaipuhan niatong gibohon.\n15 Saro pang bagay an nagin dahelan na biyong laen si Jesus sa mga namomoon sa relihion. Mapadapit sa mga eskriba asin Fariseo, sia nagsabi: “An gabos na bagay na isinasabi ninda sa saindo, giboha asin kuyoga nindo, alagad dai nindo arogon an saindang mga ginigibo, huli ta sinda nagtataram alagad dai naggigibo.” (Mat. 23:3) Ginibo ni Jesus an saiyang itinokdo. Pag-olayan niato an sarong halimbawa na nagpapatunay na totoo ini.\n16. Taano ta masasabi nindo na si Jesus namuhay kaoyon kan saiyang mga tataramon na nakarekord sa Mateo 6:19-21?\n16 Sinadol ni Jesus an saiyang mga disipulo na “magtipon . . . nin mga kayamanan sa langit.” (Basahon an Mateo 6:19-21.) Si Jesus daw mismo namuhay kaoyon kan konsehong iyan? Iyo, huli ta masasabi nia nin totoo dapit sa saiyang sadiri: “An mga sora igwa nin mga lungib asin an mga gamgam nin langit igwa nin mga tugdonan, alagad an Aki nin tawo mayo man lamang nin mahihigdaan.” (Luc. 9:58) Si Jesus namuhay nin simple. Sia sa pangenot nagin sibot sa pagbalangibog kan maogmang bareta kan Kahadean, asin ipinaheling nia kun ano an kalabot sa pagigin mayo kan mga kahaditan huli sa pagtipon nin mga kayamanan digdi sa daga. Ipinaheling ni Jesus na orog karahay an magtipon nin mga kayamanan sa langit, “na duman an polilya o takla dai nakakaraot, asin an mga parahabon dai nananalakat asin dai naghahabon.” Sinusunod daw nindo an konseho ni Jesus na magtipon nin mga kayamanan sa langit?\nMga Kualidad na Nagpangyari ki Jesus na Mamotan nin mga Tawo\n17. Anong mga kualidad an nagpangyari ki Jesus na magin ekstraordinaryong ebanghelisador?\n17 Anong mga kualidad an nagpangyari ki Jesus na magin ekstraordinaryong ebanghelisador? An saro iyo an saiyang pagmansay sa mga tawo na tinabangan nia. Kabilang sa marahayon na mga kualidad ni Jehova na inarog ni Jesus iyo an kapakumbabaan, pagkamoot, asin pagmalasakit. Mangnoha kun paanong dakol an naakit ki Jesus huli sa mga karakteristikong ini.\n18. Taano ta masasabi na si Jesus mapakumbaba?\n18 Huling inako ni Jesus an asignasyon na magdigdi sa daga, sia “nagpakadai sa sadiri asin nagpakang-oripon patin nagin kaagid nin mga tawo.” (Fil. 2:7) Iyan sarong akto nin kapakumbabaan. Apuera kaini, dai minenos ni Jesus an mga tawo. Dai sia nagkaigwa kan kaisipan na, ‘Hale pa ako sa langit, kaya maninigo kamong maghinanyog sa sako.’ Bakong arog kan falsong mga mesiyas na iyo an nagproklamar sa saindang sadiri, dai ipinaghambog ni Jesus an saiyang katongdan bilang an tunay na Mesiyas. Kun beses sinasabihan nia an mga tawo na dai pagsabihon sa iba kun siisay sia o kun ano an ginibo nia. (Mat. 12:15-21) Gusto ni Jesus na an mga tawo magdesisyon na sumunod sa saiya basado sa kun ano an sainda mismong naobserbaran. Naparigon nanggad an saiyang mga disipulo na dai inasahan kan saindang Kagurangnan na sinda magin arog kan sangkap na mga anghel na nakaibanan nia sa langit!\n19, 20. Paano nakapahiro ki Jesus an pagkamoot asin pagmalasakit tanganing tabangan an mga tawo?\n19 Nagpaheling man si Jesu-Cristo nin pagkamoot—sarong nangingibabaw na kualidad kan saiyang langitnon na Ama. (1 Juan 4:8) An pagkamoot an nagpahiro ki Jesus na tokdoan an mga nagdadangog sa saiya. Halimbawa, isip-isipa an namatean nia sa sarong hoben na namamahala. (Basahon an Marcos 10:17-22.) Si Jesus “nakamate nin pagkamoot para sa saiya” asin gusto niang tabangan ini, alagad dai binayaan kan hoben na namamahala an dakol na rogaring kaini tanganing magin parasunod ni Cristo.\n20 Kabilang sa mga kualidad ni Jesus na nagpangyari na sia mamotan nin mga tawo iyo an saiyang pagigin mapagmalasakit. Arog kan gabos na bakong sangkap na tawo, an mga naghimate sa saiyang pagtotokdo nagagabatan huli sa mga problema. Huling aram ini ni Jesus, tinokdoan nia sinda sa mapagmalasakit asin maheherakon na paagi. Sa pag-ilustrar: Sa sarong pangyayari, si Jesus asin an saiyang mga apostol sibot na marhay kaya mayo na ngani sinda nin panahon na magkakan. Minsan siring, ano an reaksion ni Jesus kan maheling nia na nagtiripon an sarong kadaklan? “Sia napahiro nin pagkaherak sa sainda, ta garo sinda mga karnero na mayo nin pastor. Asin sia nagpoon na magtokdo sa sainda nin dakol na bagay.” (Mar. 6:34) Nariparo ni Jesus an kaherakherak na kamugtakan kan mga tawo sa saiyang teritoryo asin ginamit nia an saiyang kosog sa pagtokdo sa sainda patin sa paggibo nin mga milagro para sa saindang kapakinabangan. An nagkapira naakit kan saiyang marahayon na mga kualidad, napahiro kan saiyang mga tataramon, asin nagin mga disipulo nia.\n21. Ano an pag-oolayan niato sa masunod na artikulo?\n21 Kadakol pa kitang manonodan manongod sa ministeryo ni Jesus digdi sa daga, siring kan ipapaheling sa masunod na artikulo. Sa ano pang mga paagi maaarog niato si Jesu-Cristo, an pinakanangongorog na Misyonero?\n• Anong pagsasanay an inako ni Jesus bago sia nagdigdi sa daga?\n• Paanong an paagi nin pagtotokdo ni Jesus nakakalabi sa paagi nin pagtotokdo kan mga eskriba asin Fariseo?\n• Anong mga kualidad an nagpangyari ki Jesus na mamotan nin mga tawo?\nPaano tinokdoan ni Jesus an mga kadaklan?\nI-share I-share Si Jesu-Cristo—An Pinakanangongorog na Misyonero\nPapagdanayon si Jehova sa Atubangan Nindo\nMaglakaw sa mga Dalan ni Jehova\nArogon an Pinakanangongorog na Misyonero\nAn Presensia ni Cristo—Ano an Kahulogan Kaiyan Para sa Saindo?\nMakanood nin Leksion sa mga Sala kan mga Israelita\nTampok na mga Kabtang sa Libro nin Marcos\nSinadol an mga Naggradwar sa Gilead na “Ponan an Pagkalot”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 2008\nI-share I-share AN TORRENGBANTAYAN—PAG-AADALAN NA EDISYON Pebrero 2008\nAN TORRENGBANTAYAN—PAG-AADALAN NA EDISYON Pebrero 2008


Si Ronaldo kaiba an Portugal sa 2018 World Cup\nSi Cristiano Ronaldo dos Santos Aveiro GOIH ComM (namondag 5 Pebrero 1985) iyo sarong Portuges na propesyonal na parakawat nin futbol kun sain siya minakawat bilang sarong forward para sa Serie A club na Juventus asin iyo kapitan kan nasyunal na koponan kan Portugal.\nHarus pigkokonsidera bilang an pinakatibay na parakawat sa kinaban asin mahiwas na pigbibisto bilang saro sa mga pinakamatibay na parakawat sa gabos na panahon, si Ronaldo iyo nanggana nin limang Ballons d'Or asin apat na European Golden Shoes, an pinakadakol para sa sarong parakawat na Europeano. Siya iyo nanggana nin 34 na mayor na tropeyo sa saiyang karera, kaiba an pitong titulo sa liga, limang UEFA Champions Leagues, sarong UEFA European Championship, asin sarong UEFA Nations League. Si Ronaldo kapot an rekord para sa pinakadakol na internasyunal na goal (109, kaparehas ni Ali Daei), pinakadakol na goal (134) asin assists (42) sa Champions League, asin pinakadakol na goal sa European Championship (14). Siya iyo saro sa nagkapirang nairekord na parakawat na nakagibo nin lagpas 1,100 na propesyonal na karerang pagluwas, asin iyo naka-iskor nin lagpas 780 opisyal na senyor na karerang goal para sa club asin nasyon.\nAn Wikimedia Commons igwa nin medya dapit sa Cristiano Ronaldo.\nOpisyal na panindog sa Juventus\nOpisyal na panindog sa Real Madrid\nCristiano Ronaldo – La Liga (rekord sa kompetisyon)\nCristiano Ronaldo – Portuguese Football Federation (rekord sa kompetisyon)\nCristiano Ronaldo – UEFA (rekord sa kompetisyon) (archive)\nCristiano Ronaldo – FIFA (naka-arkibong rekord sa kompetisyon)\nCristiano Ronaldo sa National-Football-Teams.com\nCristiano Ronaldo sa BDFutbol\nKinua sa "https://bcl.wikipedia.org/w/index.php?title=Cristiano_Ronaldo&oldid=209542"\nHuring binago an pahinang ini kaitong 19 Hulyo 2021, alas 10:50.


10 escuelahan sa Cam Surpreparado na sa F2F classes\nPili, Camarines Sur --- Sampolo sa 1,097 high schools asin elementary schools kan Department of Education (DepEd) sa Camarines Sur an pasado sa mga rekisitos nganing makabuelta na sa pilot face-to-face (F2F) classes.\nHale sa dating 150 escuelahan sa mga remote barangay kan limang congressional district sa Camarines Sur, alagad sa pagrepaso hinale sa listahan si 140 escuelahan mantang igwa nang caso kan coronavirus disease an barangay.\nAn pag-andam kan DepEd Camarines Sur sa F2F classes kasunod man kan pagtugot na ni Presidente Rodrigo Duterte asin kumfirmasyon ni Secretary Leonor Briones nganing maggibo na nin preparasyon an mga escuelahan para sa physical classes.\nSi mga piling elementary asin high schools sa rural areas na yaon sana sa inaapod na low risk sa Covid 19 an tinutugotan alagad nag-atubang na sa kritical an provincia sa haros aroaldaw na halangkaw na caso.\nSi Sueño Luzada, assistant division superintendent kan DepEd Camarines nagpahayag an limang distrito kan provincia igwang 1,097 mga public schools alagad sa ginibong pagserne ninda kun siisay an mga pasadao sa rekisitos nahulog sana sa sampolong mga escuelahan alagad dai naman nginaranan.\nKun sa basic requirement pa sana na dapat zero sa covid case an barangay asin pasil sa transportasyon an escuelahan alagad kun dai pasado digdi hinahale na sa listahan asin dai na kaipuhan maghanap kan ibang checklist sa rekisitos kan saindang opisina sentral.\nSinabi pa an duwang bulan na pilot testing oras na marhay an dalagan asin mayong problema an mga paratukdo asin estudiante lalo na sa paglaban sa virus, ipapadagos giraray sa laog nin duwang bulan alagad an pilot testing puedeng suspendiron kun magkaigwang problema sa salud.\nAn pagbaba kan mga escuelahan na dapat pasado kuta na sa physical classes sa tahaw kan padagos na paglangkaw kan caso kan Covid-19 sa Camarines Sur asin nakabandera sa General Community Quarantine classification.\nAn Parent Teachers Association (PTA) maging mga paratukdo nagpapabor na sa F2F classes nganing matutukan kan mga estudiantes an saindang pag-adal lalo na kun mayo nang oras an magurang na ma-atendir an mga blended learning ngunian na pandemya. (dpa)


Anti-dynasty nakaina sa manga candidato sa SK\nAn probisyon sa anti-dynasty kan SK Reform Act of 2016 iyo an pigtutubodan naging causa na dakul na mga jovenes an dai nagplantiar kan saindang certifico de candidatura sa Comelec bilang mga candidatong SK sa maabot na pirilian sa Mayo 14.\nIni an pagtubod kan Commission on Election sa Bikol mantang sa labi sa tres mil na mga barangay sa Kabikolan maabot sa 60 SK councilors an mababakante mantang kulang si mga nagplantiar kan saindang COC.\nKadakli kaini sa Albay, Camarines Sur asin Camarines Norte, sabi ni Abogado Romeo Serrano assistant regional director kan Comelec sa Bikol base sa listahan nin mga candidato sa SK hali sa anom na provincia sa Bikol.\nSinabi kaini sa miembros kan media premirong nangyari ini sa pirilian sa SK na nagkukulang si mga candidato asin kabali sa dahilan iyo an nagkaduwang taon nang pig-uktabang sarabay na Barangay asin Sangguniang Kabataan elections.\nKan panahon na mayo pa an probisyon sa anti-dynasty si mga aki asin sadiring tawo nin mga politico pinapa-candidato mantang saindang target na maging federation president asin magtukaw bilang ex-officio member sa sanggunian panlungsod, bayan asin sa sanggunian panlalawigan.\nYaon na sa poder kan Department of Interior and Local Government (DILG) nganing iyo an mag-nombra sa mga bakanteng tukawan para macompleto an pitong miembros kan SK councilors.\nAfuera pa kaini, ipinahayag kan ibang jovenes na kun nagrerecibe nin honorarium an SK Chairman alagad sinda dai kaayon dawa na ngani igwa sindang obligasyon bilang opisyales kan SK sa saindang sakop na barangay.


2 Pedro 1 | Bibliya Online | New World Translation\nSiyertuhon an pag-apod sa saindo (2-15)\nMga kuwalidad na idadagdag sa pagtubod (5-9)\nAn tataramon nin propesiya mas urog na nagin siyerto (16-21)\n1 Hali ki Simon Pedro, na sarong uripon asin apostol ni Jesu-Cristo, para sa mga nag-ako nin pagtubod na kasinghalaga kan samuyang pagtubod,* na inako ninda dahil sa pagigin matanos kan satuyang Diyos asin kan Paraligtas na si Jesu-Cristo: 2 Lugod na urog pa kamong magkamit nin daing kapantay na kabuutan asin nin katuninungan paagi sa tamang kaaraman mapadapit sa Diyos asin ki Jesus na satuyang Kagurangnan, 3 huling an saiyang kapangyarihan bilang Diyos nagtao sa sato kan gabos na bagay na kaipuhan niyato para makapamuhay kita na may debosyon sa Diyos, asin inako ta an mga bagay na ini huling nagkaigwa kita nin tamang kaaraman manungod sa Saro na nag-apod sa sato paagi sa saiya mismong kamurawayan asin karahayan. 4 Paagi sa mga bagay na iyan tinawan niya kita kan mahalagang marhay asin makangangalas nanggad na mga panuga, tanganing paagi sa mga ini magkaigwa man kamo nin mga karakteristiko nin pagkadiyos, palibhasa nakadulag na kamo sa karatan kan kinaban na bunga nin salang kamawutan. 5 Huli sa mismong bagay na ini, gibuhon nindo an gabos na paghihinguwa na maidagdag sa saindong pagtubod an karahayan, sa saindong karahayan an kaaraman, 6 sa saindong kaaraman an pagpupugol sa sadiri, sa saindong pagpupugol sa sadiri an pakatagal, sa saindong pakatagal an debosyon sa Diyos, 7 sa saindong debosyon sa Diyos an pagkamuot sa mga tugang, sa saindong pagkamuot sa mga tugang an pagkamuot sa gabos. 8 Huli ta kun an mga bagay na ini yaon sa saindo asin nagsusupay, tatabangan kamo kaiyan na dai magin inaktibo o kaya bakong mabunga* kun mapadapit sa tamang kaaraman manungod sa satuyang Kagurangnan na Jesu-Cristo. 9 Alagad kun an siisay man mayo kan mga bagay na ini, siya sarong buta, na ipinipirong an saiyang mga mata sa liwanag, asin nalilingawan niyang siya lininig na sa mga kasalan na nagibo niya kaidto. 10 Kaya, mga tugang, urog pa nindong gibuhon an saindong pinakamakakaya tanganing masiyerto nindo an pag-apod asin pagpili sa saindo, huli ta kun padagos nindong ginigibo an mga bagay na ini, dai nanggad kamo masusudya. 11 Sa katunayan, sa paaging ini bebendisyunan kamo nin mamuraway na paglaog sa daing sagkod na Kahadian kan satuyang Kagurangnan asin Paraligtas na si Jesu-Cristo. 12 Sa dahilan na iyan, buot ko na pirmi kamong pagirumdumon kan mga bagay na ini, maski ngani aram na nindo iyan asin masarig na an pundasyon nindo sa katotoohan na yaon sa saindo. 13 Alagad iniisip ko na sagkod na yaon pa ako sa tabernakulong ini,* tama sanang pukawon ko kamo paagi sa mga pagirumdom, 14 huling aram ko na an sakuyang tabernakulo madali nang halion, siring kan lininaw man sa sako kan satuyang Kagurangnan na Jesu-Cristo. 15 Danay kong gigibuhon an sakong pinakamakakaya tanganing pag huminali na ako, magirumduman nindo an mga bagay na ini. 16 Ipinahayag mi sa saindo an kapangyarihan asin presensiya* kan satuyang Kagurangnan na Jesu-Cristo bakong base sa mga bakong totoong istorya na may katusuhan na inimbento, kundi ipinahayag mi iyan bilang mga saksing nakahiling mismo kan saiyang kamurawayan. 17 Huli ta nag-ako siya nin onra asin kamurawayan hali sa Diyos na Ama, an ginigikanan nin dakulang kamurawayan, kan sabihon kaini sa saiya an mga tataramon na ini: “Ini an sakuyang Aki, an namumutan ko, na sakong inuuyunan.” 18 Iyo, nadangog mi hali sa langit an mga tataramon na ini kan kami kaibanan niya kaidto sa banal na bukid. 19 Kaya an mga tataramon nin propesiya* mas urog na nagin siyerto sa sato, asin marahay an ginigibo nindong pagpokus nin atensiyon sa mga tataramon na iyan, na siring sa sarong lampara na nagliliwanag sa madiklom na lugar (sagkod na umabot an maagahon asin sumirang an bituon na makaaga) sa saindong mga puso. 20 Aram baga nindo na mayong propesiya nin Kasuratan an gikan sa ano man na personal na mga ideya. 21 Huli ta an propesiya dai kasuarin man ipinahayag paagi sa kabutan nin tawo, kundi an mga tawo nagtaram gikan sa Diyos mantang sinda ginigiyahan* kan banal na espiritu.\n^ O “na sarong pribilehiyong kapantay kan yaon sa samo.”\n^ O “bakong produktibo.”\n^ O “toldang ini,” an buot sabihon, an saiyang pisikal na hawak.\n^ Sa literal, “dinadara.”


NCPO preparado sa seguridad ni Ina\nMaabot sa 1,441 na uniformed personnel kan Philippine National Police (PNP), afuera kan augmentation force hali sa 9th Infantry Division kan Philippine Army sa Bicol an iwawarak antes magpuon an Fluvial Procession ki Nuestra Señora de Peñafrancia sa Sabado, Septiembre 21 nganing maseguro an paz y orden sa pagpuon kan prusisyon ki Ina hali sa Naga Metropolitan Cathedral sundo sa pagpuli sa estaran kaini sa Peñafrancia Basilica Minore.\nSi NCPO City Director P/Col. Felix Servita Jr. nagpahayag bilang pamayo kan Security Cluster kan Multi-Agency Coordination Group (MAC-G) kan Joint Operation Center (JOC), perming naka-alerto an saindang personajes asin an augmentation force kan PNP asin PA tanganing macierto an matuninong na dalagan kan prusisyon ki Ina.\nAn 1,441 na uniformed personnel kaayon sa saindang trabajo iyo an magbantay kan bulos nin trafico sa mga tinampo na luwas kan simbahan asin sa gabos na matawong lugar.\nBako lang sa mga lugar kan actividades ni Ina envez maging sa upper barangay kan ciudad nagwarak pang miembros kan PNP mientras na an mga soldados kan 9th ID kabali sa saindang misyon iyo an pagpatrolya sa palaog asin paluwas sa Naga.\nMaabot man sa 200 na intelligence personnel o covert security an nakadestino man sa mga estratihicong lugar.\nSegun pa sa pamayo kan Security Cluster antes mag-alas-doce nin udto, isasarado na sa trafico an mga mayor na aagihan kan andas kan imahen ni El Divino Rostro asin Nuestra Señora de Peñafrancia sa mga lugar kan kalabaan kan Elias Angeles Street, General Luna pasiring sa danlugan sa tulay kan Tabuco. Liwat maimplementar nin paghira kan dalagan kan trafico nganing malikayan an pagkagurobot kan trafico.\nDinagdag pa ni Servita na apat na mga mayor na tulay sa centro kan ciudad na aagihan kan pagoda ni Ina sa salog Naga isasarado sa trafico asin dai tutugotan na magdalan sa ibabaw kan tulay an mga tawo. An mga tulay na ini kinababalihan kan Delfin Rosales Bridge sa Panganiban Drive, Tabuco Bridge, Colgante Bridge asin Magsaysay Bridge. Katuyohan kan JOC na makaibitaran sa ano man na trahedya asin aksidente sa tulay.\nSi Rene Gumba, jefe kan JOC nagsabi na tolong mga helicopter an maconducir man nin tactical operations para sa dugang na seguridad kan ribo-ribong bisita asin mga devoto ni Ina mientras na ginigibo an Fluvial Procession.\nIni kinababalihan kan sarong Rescue/Medical Helicopter asin duwa pang iba bilang suporta man kan Philippine Air Force sa JOC ngonian na kapiestahan kan patrona kan Bikolandia.\nAn sarong helicopter para sa rescue and retrieval operations an ipapadara kan PAF sa panahon na ginigibo an fluvial procession asin an duwang tactical helicopters nganing magresponde kun igwang emerhencia na kaipuhan kan incident commander asin security cluster asin adalan an hiro kan mga tawo antes asin mantang ginigibo an prusisyon.\nAn duwang helicopter, segun ki Gumba papalupadon nganing maseguro an seguridad kan ribo-ribong mga tawo.\nSinabi pa ni Gumba an mga helicopter yaon na sa Camp Elias Angeles sa Pili, Camarines Sur na naghahalat lang nin ano man na apod hali sa jefe kan security cluster. (JN)


Magtururogang gadan sa nasulong apartment\nNasusulong limang unit nin apartment sa barangay Vanagre, Tigaon, Camarines Sur na pitong magparamilya an binawian nin buhay kan dai na makaluwas sa saindang pigtuturogan na ika-duwang escalon. Sa toong retrato si mga nakuang bangkay kan mga awtoridad. (BFP Tigaon)\nTigaon, Camarines Sur --- Limang oras matapos okuparon an Door No. 2 kan limang unit na apartment sa barangay Vanagre sa banwaan na ini binawian nin buhay an pitong magturogang kabali na an aki asin esposo kan dai na makaluwas sa nasusulong apartment an mga biktima.\nAlas 6:00 nin banggui, Noviembre 8 kan saindang okuparon an apartment alagad mantang tururog na mga alas 11:15 nin banggui kan kaparejong petsa nagbungkaras an kalayo huli sa napabayaan na kandila, nakaabot man an mga bombero naglalaila na an makusog na kalayo hali sa groundfloor.\nSi SF01 Jonathan Boncodin, inbestigador kan Bureau of Fire Protection (BFP) kan Tigaon Fire Station, nagpahayag an mga biktima pigbisto na sinda Jason Verdejo, 25 anyos an saiyang esposa Angelica Cea y Banaria, 23 anyos an saiyang mga tugang na sinda Gerald, 13 anyos; Leana Isabel – 7 anyos, Alliah Cristina – 6 anyos; Arch Jay Don Verdejo – 3 anyos aki kan mag-agom na Jason asin Angelica asin saro pang dai mabisto kan mga awtoridad.\nSa inbestigasyon nagluluwas na causa kan kalayo iyo an napabayaan na kandila mantang mayong suplay nin kuryente sa Camarines Sur Electric Cooperative (Casureco IV) matapos kan super typhoon ‘Rolly’.\nPigkakarkulo kan BFP na maabot sa P1 milyon an danyos kan kasulo.\nMarikas na nagsakat sa ika-duwang escalon an kalayo na digdi nag-tuturorog an mga biktima asin dai na nakaluwas dawa igwa man nin fire exit, sabi pa kan BFP.\nMagiging mamundo an pagpuli kan ina ni Angelica nin huli ta yaon sa abroad asin mapuli na maheheling an makangirat na aksidente sa saiyang familia.\nSa Tigaon Muncipal Police Station, sinabi ni Pol. Major Chester Pomar jefe de pulisiya digdi na nagkukunduciran man giraray nin suhay na inbestigasyon an SOCO asin saindang hinahalat an resulta.


Si Andrea Bocelli (Lajatico, Pisa, Italia; 22 Septyembre 1958) sarong tenor, músiko, parasurat asin tagamukna nin musikang italyano. Siya nakahaman sampolong sangkap na opera (Andrea Chénier, Carmen, Cavalleria Rusticana, Il Trovatore, La Bohème, Manon Lescaut, Pagliacci, Roméo et Juliette, Werther asin Tosca), kaiba diyan an pop asin klasikal na musika, tolong suminikat na album, na an mga ini nagbentang sobrang 80 milyon na plaka sa kinaban. Sarong parakanta na mahusay, nadara niya an musika klasikal sa pinaka'alitoktok kan internasyunal na talaan kan musikang pop.\n1 Mga album nakamit an alitoktok sa mga listahan nin musika\n2 Kaamayan kan buhay\n3.5 Digital album\n3.6 Collaborative album\n3.7 Sangkap na rekording sa opera\n3.8 Video album\nMga album nakamit an alitoktok sa mga listahan nin musikaLiwaton\nKan 1998, napili siyang saro sa People's 50 Most Beautiful People (50 Pinakamagagayon na Tawo Pinili kan Banwa). Kan 1999, siya nanominar na Pinakamahusay na Bagong Artista sa Grammy Awards. An saiyang "The Prayer", duet niya ki Celine Dion para sa animadong pelikulang Quest for Camelot, guminana kan Golden Globe for Best Original Song asin ta ini nanominar para sa Academy Award sa parehong kategorya. Kan mapaluwas an saiyang klasikal album, Sacred Arias, si Bocelli nasikwit an pagtatala niya sa Guinness Book of World Records manta na kapot niya an tolong pinakahalangkaw na posisyon sa US Classical Album na talaan. Pito kan saiyang mga album naabot na an talaan sa 10ng pinakamasulong sa Billboard 200, asin sampolo kaini, nagkurit nin bagong rekord ta nangengenot pa man sa manlaen-laen na talaan kan musika sa Estados Unidos.\nSa 5 milyon na plaka nabenta sa bilog na kinaban, an Sacred Arias nangyari iyo na an pinakamasulong na album sa iba-ibang kategorya nakamit sana nin solong artista sa enterong panahon, na sobra sa 20 milyon na kopya an nabenta na, manta an saiyang 1997 pop album Romanza nagin pinakamasulong na album nin sarong Italyanong artista sa arinman na genre sa historya nin musika, asin man pinakamabentang album nin sarong dayuhan na artista sa Kanada, asin sa magkapira pang mga nasyon sa Europa asin sa Latin Amerika. An enot kaining single, "Time to Say Goodbye" sarong duet ninda na Sarah Brightman na naghugpa sa pinakataas kan talaan sa enterong Europa, kaiba an Alemanya, kun saen nagpirmi sa alitoktok kan talaan sa laog nin katorseng sunod-sunod na semana, na nagpasa' kan rekord mananggad sa bentahan ta sobra sa tolong milyon na kopya an napabakal sa nasyon na ini. An single na ini nagpadagos na makabenta nin labi sa 12 milyon na kopya sa kinaban, na mangyari ini na an pinakamasulong na single sa gabos na panahon.\nSi Bocelli ginawgaw an bitoon ikakaag sa Hollywood Walk of Fame\nSi Bocelli pinangaki ki Alessandro asin Edi Bocelli dawa ngane sinda pigtaraman na dai na ipadagos an pagbados kaini. An desisyon kan saiyang ina na ini iyo an nagpapusog kan saiyang paninindogan laban sa aborsyon asin kamping-buhay an saiyang pigkukugos na pagtubod. An pamilya yaon sa saindang oma-oma, nagbebentang makinaryang pang'oma asin naggigibong arak na pinapabakal ninda sa sadit na baryo nin La Sterza, sarong frazione nin Lajatico, Tuscany, Italy, mga 40 km (25 mi) an rayo subangan kan Pisa. An ina niya asin ngohod na tugang na si Alberto yaon pa nag'eestar sa dating lugar, asin an ama niya nagadan kan taon 2000.\nKan siya aki pa, nagpahiling na siya nin agit-agitan na pagkamoot sa musika. An sabi kan saiyang ina, musika sana nanggad an nakakaaling asin nakakaranga saiya. Sa edad na 6, nagpoon na siyang leksyon sa pagpyano, asin ngapit, nag'adal nang pagkawat sa flauta, saxophone, trumpet, trombone, gitara asin bombo. Dangan kan siya tinawan kan saiyang yayang si Oriana kan saiyang enot na rekord ni Franco Corelli duman niya napaggamiaw na an karera bilang sarong tenor iyo an saiyang kaaabtan. Kan nag'eedad na siyang pito, saiya nang nabisto an mga bantogan na tingog kan panahon asin pighingoa niyang maarog an mga interpretasyon kan saindang pag'awit.\nSi Bocelli sibot na gayo poon pagkani'aki niya na magkanta. Nagtao siyang kan enot niyang konsyerto sa sadit na banwa bakong harayo sa namundagan niya. Sa edad na 14, ginana niya an pinakaenot na premyo niya sa patiribiyan nin kanta, na an saiyang inawit iyo an Margherita d'Oro sa Viareggio kan "'O sole mio". Kan matapos niya an sekundarya kan 1980, siya nag'adal abogasya sa Unibersidad nin Pisa. Ngane makaademohan lamang, siya nagkakanta kun banggi sa mga bar. Natapos niya an pag'eskwela asin nagtrabaho nin sarong taon bilang nombradong abogado sa korte. Igdi niya nasumpongan an saiyang maaagom, si Enrica.\nAn mga doktor pinagholitan an mga magurang ni Bocelli na dai na ipagpadagos an pagbados saiya ta batay sa saindang mga adal igwang posibleng kadi'nan an dadarahon kan aki pagkaini namundag. An mga Bocelli nagsayuma asin dai nagtubod. Kan siya i'aki na, hayag na igwa talagang kakundian sa mata an omboy na si Andrea; pakatapos pagkonsulta sa magkapirang doktor, natantos na siya igwang helang sa mata na inaapod na congential glaucoma, pagkani'aking pagluwayluway na pagwawara kan paghiling. Sa edad na 12, taon 1970, siya nalagarto sa mata kan bola sa sarong kawat kun saen siya an goalkeeper asin ta nagkaigwa nin pagdudugo sa saiyang hutok; an mga doktor ginamit pa an mga linta sa ultimong pagkaramaskamas na maligtas an saiyang paghiling alagad mayong nangyari. Siya dagos na nabuta na.\n1997: Aria: The Opera Album\nSangkap na rekording sa operaLiwaton\nPinaghugot gikan sa "https://bcl.wikipedia.org/w/index.php?title=Andrea_Bocelli&oldid=160407"\nLast edited on 10 Abril 2016, at 22:18\nHuring pigliwat an pahinang ini kan 10 Abril 2016, alas 22:18.


Pagpauswag kan Satong Kakayahan sa Ministeryo—Kaulayon an Gabos\nBASAHON SA Abua Abui Acholi Afrikaans Aja Albanian Aleman Alur Amharic Arabic Armenian Assamese Ateso Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinamwanga Cinyanja Croatian Czech Dangme Danish Dayak Ngaju Digor Douala Drehu Dutch Edo Efik Esan Español Estonian Ewe Faroese Fijian Finnish Fon Ga Galician Garifuna Georgian Gokana Greenlandic Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hmong (White) Hungarian Iban Ibanag Ibinda Icelandic Igbo Iloko Indonesian Ingles Isoko Italiano Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Koreano Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mende Mingrelian Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Niuean Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Ruso Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nPagpauswag kan Satong Kakayahan sa Ministeryo—Kaulayon an Gabos sa Satong Teritoryo\nKUN TAANO TA MAHALAGA: Nagpropesiya si Zacarias na an mga tawo hali sa gabos na lengguwahe kan mga nasyon maghihimati sa maugmang bareta. (Zac 8:23) Pero siisay an matukdo sa sainda? (Ro 10:13-15) May pribilehiyo asin responsabilidad kita na ihulit an maugmang bareta sa gabos na tawo sa satong teritoryo.—od 84 ¶10-11.\nMag-andam. May nanunuparan ka daw na mga tawong iba an lengguwahe? Puwede mong gamiton an JW Language app tanganing makanuod nin simpleng presentasyon. O gamit an saimong mobile device, puwede mong ipahiling sa kaulay mo kun paano siya makakahanap nin dagdag pang impormasyon sa jw.org na makukua sa lengguwahe niya\nMagin mapagmasid. Kun naghaharong-harong, dai palampason an oportunidad na makapagpatotoo sa mga nakakasabatan mo sa tinampo o sa mga naghahalat sa saindang lunadan. Kun nagpapatotoo sa publiko, magdanay na nakapokus sa obheto mo na makapagpatotoo\nMagin maigot. Padagos na hinguwahon na balikan an mga nadudumanan na harong na mayong tawo. Hinguwahon na may makaulay sa kada harong, tibaad paagi sa pagdalaw sa ibang oras kan aldaw o sa ibang aldaw kan semana. An nagkapirang kagharong tibaad kaipuhan na suratan, apudan sa telepono, o patotoohan sa may tinampo tanganing makaulay mo\nMagdalaw liwat. Dalawon tulos an mga nagpahiling nin dawa kadikit na interes. Kun iba an lengguwahe kan interesado, hinguwahon na humanap nin sarong parahayag na kuwalipikadong tumabang sa saiya sa lengguwaheng ginagamit niya. Dapat na padagos tang dalawon an interesado sagkod na dai pa siya nakokontak kan mga parahayag na nagtataram kan lengguwahe niya.—od 94 ¶39-40\nHILINGON AN VIDEO NA PAGHUHULIT SA “PINAKAHARAYONG PARTE KAN DAGA,” DANGAN SIMBAGON AN MINASUNOD NA MGA HAPOT:\nAnong mga preparasyon an ginibo kan mga tugang tanganing makaulay an mga tawo na nasa harayong teritoryo? (1Co 9:22, 23)\nAnong mga ulang an kinaipuhan nindang mapangganahan?\nAnong mga bendisyon an nakamtan ninda?\nAnong mga paghihinguwa an puwede mong gibuhon tanganing makaulay mo an mas dakul na tawo sa saindong teritoryo?\nDapat na siguraduhon kan paraataman sa paglilingkod na regular na nakokobrehan an gabos na teritoryo kan kongregasyon. May nagkapirang grupo nin kamagurangan na nag-areglo nin espesyal na mga aldaw durante kan bulan tanganing bilog na aldaw na makapaghulit an mga parahayag sa sarong teritoryo na bihirang makobrehan.


Budget sa MOOE kan BMC naglangkaw 236%\nHale sa dating P98.550 milyon na Maintenance and other Operating Expenses (MOOE) sa 2020 General Appropriation Act of 2020 kan Bicol Medical Center (BMC) alagad pinadakula ini kan congreso sa P232.795 milyon o naglangkaw nin 236.22 por ciento an MOOE para sa 2021 national budget.\nAn hospital igwang mga bagong darakulang edificio mantang nagpaparadakul an mga piglalaog na mga pasyente aroaldaw.\nAlagad hinahalat kan BMC an dugang na budget para sa implementasyon kan Acta Republica 11478 o mas midbid sa Bicol Medical Center Modernization Law na pinangenotan ninda Congresista Gabby Bordado kan tercer distrito asin Congresista LRay Villafuerte kan segundo distrito parejo kan provincia nin Camarines Sur nganing makapasar an propuestong ley sagcod inaprobaran ni Presidente Rodrigo Duterte.\nSa sinambit na ley, magkakaigwa nin dugang na bed capacity an hospital hale sa 500 gigibohon nang 1,000 asin piglalaoman huli kan modernisasyon kaipuhan an dugang na mga doctor, nurses asin empleados asin dugang na mga ekipahes.\nSi Dr. Francisco Sales III, Medical Director kan BMC matapos manombrahan bilang permanenteng jefe kan hospital nagpaapod na kan enot na miting kan opisyales kan hospital kabale an miembros kan Multi-Sector Governance Council (MSGC).\nNagkaigwa nin marhay na resulta an conferencia sa pagpakusog kan plano asin programa sa salud asin serbisyo kan hospital sa ginatos na pasyente na naglalaog sa hospital aroaldaw.\nSa listahan kan BMC an saindang pasyente hale sa dating 33,000 kan 2015 alagad an numerong ini naglangkaw sa 44,549 kan 2019. Sa bed occupancy kan hospital kan 2019 naglangkaw sa 194.82 por ciento, na dakulang angat sa manijamiento an pagparadakula kan capacidad nganing maserbehan an mga pasyente mantang an reclamo sa sainda iyo an kakulangan nin facilidad na dai kuntento an publiko.\nAn hospital dinadayo nin pasyente bako lang hale sa Camarines Sur envez sa iba pang mga provincia kan Bicol. (dpa)


Madali Nang Magadan si Jesus, mga Apostol Nagmawot na Magin Prominente | Buhay ni Jesus\nIHINULA GIRARAY NI JESUS AN SAIYANG KAGADANAN\nSINADOL AN MGA APOSTOL HULI SA PAGMAWOT NINDA NA MAGIN PROMINENTE\nKan patapos na si Jesus asin an mga disipulo sa pagbaklay patimog sa Perea pasiring sa Jerusalem, nagbalyo sinda sa Salog nin Jordan harani sa Jerico. May iba pang nagbabaraklay kaiba ninda para sa Paskuwa kan 33 C.E.\nNaiinot si Jesus sa paglakaw sa mga disipulo, ta determinado siyang makaabot sa siyudad nin nasa oras para sa Paskuwa. Pero natatakot an mga disipulo. Bago kaini, kan magadan si Lazaro asin kan mapa-Judea na si Jesus haling Perea, sinabihan ni Tomas an iba: “Magduman man kita, tanganing magadan kitang kaiba niya.” (Juan 11:16, 47-53) Kaya natural sana na matakot an mga disipulo huling peligroso na magduman sa Jerusalem.\nTanganing iandam an mga apostol sa mangyayari, isinuway sinda ni Jesus sa kadaklan asin sinabihan: “Pasiring kita sa Jerusalem, asin an Aki nin tawo itatao sa mga panginot na saserdote asin sa mga eskriba. Huhusgaran ninda siya na dapat siyang magadan asin itatao ninda siya sa mga tawo kan mga nasyon tanganing tuya-tuyaon asin latiguhon saka padusahan nin kagadanan sa harigi; asin sa ikatulong aldaw ibabangon siya.”—Mateo 20:18, 19.\nIni na an ikatulong beses na sinabi ni Jesus sa mga disipulo an dapit sa saiyang kagadanan asin pagkabuhay liwat. (Mateo 16:21; 17:22, 23) Minsan siring, sa pagkakataon na ini sinabi niya na papadusahan siya nin kagadanan sa harigi. Nagdangog sinda sa saiya, pero dai ninda naintindihan an kahulugan. Tibaad naglalaom sinda na ibabalik digdi sa daga an kahadian nin Israel, kaya gusto nindang magkamit nin kamurawayan asin onra sa sarong daganon na kahadian kaiba ni Cristo.\nAn ina kan mga apostol na si Santiago asin Juan, na posibleng marhay na si Salome, kabilang sa mga nagbabaklay. Tinawan ni Jesus an duwang apostol na ini nin pangaran na nangangahulugan na “Mga Aki nin Daguldol”; daing duda na huli ini sa saindang garo naglalaad na kaigutan. (Marcos 3:17; Lucas 9:54) May panahon na nag-ambisyon an duwang ini na magin prominente sa Kahadian ni Cristo. Aram iyan kan saindang ina. Dinulok niya ngunyan si Jesus para sa sainda, luminuhod sa saiya, asin naghagad nin pabor. Nagsimbag si Jesus: “Ano an gusto mo?” Nagsabi siya: “Pighahagad kong magtukaw na kaiba mo sa saimong Kahadian an duwa kong aking ini, an saro sa saimong tuo, asin an saro sa saimong wala.”—Mateo 20:20, 21.\nHali talaga ki Santiago asin Juan an pakiulay. Kasasabi pa sana ni Jesus sa sainda kan aagihan niyang kasusupgan asin pagtuya-tuya, kaya sinabihan niya sinda: “Dai nindo aram an pighahagad nindo. Kaya daw nindong uminom sa kopa na madali ko nang inuman?” Sinabi ninda sa saiya: “Kaya mi.” (Mateo 20:22) Posibleng marhay na dai pa man talaga ninda naiintindihan an kahulugan kaini sa sainda.\nPero, sinabi ni Jesus sa sainda: “Mainom man nanggad kamo sa kopa ko, pero an pagtukaw sa sakuyang tuo asin sa sakuyang wala bako kong desisyon, huli ta an papatukawon diyan iyo an mga pinili kan sakuyang Ama.”—Mateo 20:23.\nKan madangog kan sampulong iba pang apostol an dapit sa pakiulay ni Santiago asin Juan, nagkaaranggot sinda. Posible daw na si Santiago asin Juan an nanginot sa nakaaging diriskusyunan kan mga apostol manungod sa kun siisay an pinakaurog? (Lucas 9:46-48) Sinda man o bako, ipinapahiling kan pakiulay na iyan na dai sinunod kan Dose an sadol ni Jesus kaidto na dapat sindang gumawi bilang pinakahababa. Gusto pa man giraray nindang magin prominente.\nTinawan ni Jesus nin atensiyon an paglataw giraray kan diriskusyunan na ini asin an pagrinautan nin buot na ibinubunga kaini. Inapod niya an Dose asin mamumuton na sinadol: “Aram nindo na idtong mga ibinibilang na mga tagapamahala kan mga nasyon nagdodominar sa mga sakop ninda asin an saindang mga lider naggagamit kan saindang awtoridad sa mga sakop ninda. Dapat na bakong arog kaini sa saindo; kundi an siisay man na gustong magkaigwa nin dakulang awtoridad sa tahaw nindo dapat na magin lingkod nindo, asin an siisay man na gustong magin panginot diyan sa saindo dapat na magin uripon kan gabos.”—Marcos 10:42-44.\nItinao ni Jesus an halimbawa na dapat nindang arugon—an saiyang halimbawa. Nagpaliwanag siya: “An Aki nin tawo nag-abot, bako tanganing paglingkudan, kundi tanganing maglingkod asin itao an saiyang buhay bilang pantubos na karibay nin dakul.” (Mateo 20:28) Sa laog nin mga tulong taon, si Jesus padagos na naglilingkod para sa iba. Asin gigibuhon pa ngani niya iyan sagkod na magadan siya para sa katawuhan! Kaipuhan kan mga disipulo na arugon an kaisipan ni Cristo, na nagmamawot na maglingkod imbes na paglingkudan, na magin pinakahababa imbes na magkaigwa nin prominenteng posisyon.\nAno an ginibo ni Jesus para andamon an saiyang mga disipulo sa mangyayari?\nAno an pakiulay ki Jesus kan duwang apostol, asin ano an reaksiyon kan iba pang apostol?\nPaano tinawan ni Jesus nin atensiyon an pagmawot kan saiyang mga apostol na magin prominente?\nPaano ta maipapaheling an kapakumbabaan sa satong relasyon sa iba?\nI-share I-share Nagmawot Giraray an mga Apostol na Magin Prominente


DAKOL an panahon ni Jonas tanganing mag-isip. Sia madali nang magbaklay nin labing 800 kilometros, na malawig nin mga sambulan o tibaad mas haloy pa ngani. Enot, kinaipuhan niang pumili kun sa mas halipot o sa mas ligtas na mga ruta sia maagi dangan dirediretso niang babaklayon an dai mabilang na kababan asin kabukidan. Kinaipuhan niang mag-agi sa gilid kan mahiwas na Desierto nin Siria, magbalyo sa mga salog na arog kan dakulang Eufrates, asin makidagos sa mga dai nia kamidbid sa mga banwaan saka baryo nin Siria, Mesopotamia, asin Asiria. Sa paglihis nin mga aldaw, inisip-isip nia an destinasyon na kinakatakotan niang gayo, asin sia parani nang parani sa siudad na iyan—an Nineve.\nSarong bagay an siertong aram ni Jonas: Dai na sia makakaatras asin makakadulag sa asignasyon na ini. Prinobaran na nia iyan kaidto. Kan enot siang sugoon ni Jehova na magduman asin magpaabot nin mensahe nin paghokom sa makapangyarihan na kutang ini nin Asiria, tolos-tolos na suminakay si Jonas sa barko na paibong an direksion. Pagkatapos kaiyan, nagpaabot si Jehova nin makosog na unos, asin dai nahaloy naheling ni Jonas na huli sa saiyang pagrebelde namemeligro an buhay kan gabos na nakasakay. Tanganing ikaligtas an pusoan na mga marinero, sinabihan nia sinda na ihulog sia sa dagat. Minsan ngani nag-aalangan, ihinulog ninda sia, asin inisip ni Jonas na seguradong magagadan na sia. Alagad, nagsugo si Jehova nin sarong dakulaon na sira tanganing halonon si Jonas asin iluwa ini na ligtas sa baybayon pagkatapos nin mga tolong aldaw. Huli kaiyan, si Jonas napangalas asin nagin mas makinuyog. *—Jonas, kapitulo 1, 2.\nKan si Jonas sugoon ni Jehova sa ikaduwang beses na magpasiring sa Nineve, makinuyog na nagpasirangan an propeta para sa halawig na pagbaklay na ini. (Jonas 3:1-3) Minsan siring, lubos daw siang nabago kan disiplina ni Jehova? Halimbawa, kinaherakan sia ni Jehova, na nagligtas sa saiya sa pagkalamos, nagpugol na padusahan sia sa pagrebelde nia, asin nagtao sa saiya nin saro pang oportunidad na gibohon an asignasyon na ini. Pagkatapos kan gabos na ini, nakanood na daw si Jonas na maherak sa iba? An pagkaherak sarong leksion na parateng depisil manodan nin bakong sangkap na mga tawo. Helingon niato kun ano an manonodan ta sa mga inagihan ni Jonas.\nSarong Mensahe nin Paghokom Asin Sarong Makangangalas na Reaksion\nAn pagmansay ni Jonas sa Nineve bakong arog kan ki Jehova. Mababasa niato: “Ngonyan an Nineve siudad na dakula sa Dios.” (Jonas 3:3) An rekord kan Jonas tolong beses na kinotar si Jehova na inaapod an “Nineve na dakulang siudad.” (Jonas 1:2; 3:2; 4:11) Taano ta dakula, o mahalaga, para ki Jehova an siudad na ini?\nAn Nineve sarong suanoy na siudad, na kabale sa enot na mga siudad na inestablisar ni Nimrod pagkatapos kan Baha. Iyan mahiwas, sarong dakula asin sibot na rehion na minalataw na may sakop na nagkapira pang siudad, na tolong aldaw an kaipuhan kun lalakawon an mang-ibong-ibong na poro kaiyan. (Genesis 10:11; Jonas 3:3) An Nineve talagang kahangahanga, may halangkaw asin magayon na mga templo, masarig na mga lanob, asin iba pang edipisyo. Alagad bakong an mga bagay na ini an dahelan kaya mahalaga ki Jehova Dios an siudad na iyan. Mga tawo an mahalaga sa saiya. Dakula an populasyon kan Nineve kan panahon na iyan. Sa ibong kan saindang karatan, nagmamakolog sa sainda si Jehova. Pinapahalagahan nia an buhay nin tawo asin an potensial kan kada indibiduwal na magsolsol asin makanood na gibohon an tama.\nKan sa katapustapusi makaabot na si Jonas sa Nineve, an dakulaon na populasyon kaiyan na labing 120,000 tibaad orog pa nganing nagpatakot sa saiya. * Sia naglakaw sa laog nin sarong aldaw, na minalaog sa matawong siudad na iyan, na tibaad naghahanap nin angay asin sentrong lugar tanganing ponan an pagpaabot kan saiyang mensahe. Paano sia makikikomunikar sa mga tawong ini? Nakanood daw siang magtaram kan lenguahe nin mga Asirio? O an abilidad daw na iyan itinao sa saiya ni Jehova paagi sa milagro? Dai niato aram. Posibleng ginamit ni Jonas an sadiri niang lenguahe na Hebreo sa pagbalangibog asin naggamit sia nin interprete tanganing ikasabi iyan sa mga taga Nineve. Ano man an nangyari, an saiyang mensahe simple asin dai sia gigibohon na popular: “Kuarentang aldaw na sana, asin an Nineve gagabaon na.” (Jonas 3:4) Sia nagtaram nin may kapusoan asin paorootro. Sa paggibo kaiyan, nagpaheling sia nin pambihirang kosog nin boot asin pagtubod, mga kualidad na orog na kaipuhan nin mga Kristiano ngonyan kisa kasuarin man.\nNakua ni Jonas an atension kan mga taga Nineve. Daing duwa-duwa na inandam nia an saiyang sadiri sa antipatiko asin madahas na reaksion kan mga tawo. Sa kabaliktaran, may nangyaring pambihirang bagay. Naghinanyog an mga tawo! An saiyang mga tataramon marikas na nakalakop. Dai nahaloy, pinag-orolayan kan bilog na siudad an hula ni Jonas dapit sa kalaglagan. An rekord ni Jonas nagsasabi sa sato: “An mga tawo sa Nineve nagpoon na magturubod sa Dios, asin nagbalangibog sinda nin pag-ayuno asin nagsulot nin telang sako, magpoon sa pinakadakula sa sainda sagkod sa pinakasadit sa sainda.” (Jonas 3:5) An mga mayaman asin dukha, makosog asin maluya, hoben asin gurang pararehong nagpaheling nin pagsolsol. Dai nahaloy, nabaretaan kan hade an dapit sa pagsolsol na ini kan mga tawo.\nAn hade nagpoon man na matakot sa Dios. Buminuhat sia sa saiyang trono, hinuba an saiyang luhosong gubing na panghade, nagsulot nin magaspang na tela na iyo man an ginagamit kan saiyang nasasakopan, asin “tuminukaw [pa ngani] sa abo.” Kaiba kan saiyang “nobleng mga tawo,” nagtao sia nin dekreto na ginibong sarong opisyal na pagboot kan hade an popular na pagsadiring boot nin mga tawo na mag-ayuno. Ipinagboot nia na magsulot nin telang sako an gabos, dawa an magarong mga hayop. * Mapakumbaba niang inadmitir na an saiyang nasasakopan nagkasala nin karatan asin kadahasan. Nagpahayag man sia nin paglaom na magpapaheling nin pagkaherak an tunay na Dios kun maheling na nagsosolsol sinda, na nagsasabing: ‘An Dios tibaad magpondo sa saiyang naglalaad na kaanggotan, tangani na kita dai mapara.’—Jonas 3:6-9.\nAn nagkapirang kritiko nagpahayag nin pagduda sa siring karikas na pagbago nin puso kan mga taga Nineve. Minsan siring, an mga nag-espesyalisar sa Biblia nagsabi na an arog kaiyan na paghiro kaoyon kan pagigin superstisyoso asin madaling magbago kan mga tawo sa siring na mga kultura kan suanoy na mga panahon. Ano man an nangyari, kan huri sinambit mismo ni Jesu-Cristo an pagsolsol kan mga taga Nineve. (Mateo 12:41) Aram nia kun ano an sinasabi nia, huling buhay na sia kaidto sa langit asin naheling nia an mga pangyayaring iyan. (Juan 8:57, 58) Pero, ano an reaksion ni Jehova sa pagsolsol kan mga taga Nineve?\nAn Pagkakalaen kan Pagkaherak nin Dios Asin kan Sobrang Pagkaestrikto nin Tawo\nKan huri si Jonas nagsurat: “Naheling kan tunay na Dios an saindang mga gibo, na sinda nagbaya na sa saindang maraot na dalan; kaya an tunay na Dios nagbasol sa kapahamakan na sinabi niang papangyayarihon sa sainda; asin dai nia iyan pinangyari.”—Jonas 3:10.\nNangangahulogan daw ini na napasala si Jehova sa saiya mismong paghokom manongod sa Nineve? Dai. An Biblia nagsasabi dapit ki Jehova: “Sangkap an saiyang gibo, huli ta an gabos niang dalan hustisya. Dios nin kaimbodan, na sa saiya mayo nin inhustisya.” (Deuteronomio 32:4) Nahale na sana an matanos na kaanggotan ni Jehova sa Nineve. Naheling nia na nagbago an mga tawong iyan asin dai na angay an padusang itatao kutana nia sa sainda. Panahon ini na magpaheling nin pagkaherak an Dios.\nSi Jehova bakong arog kan estriktohon, daing pakilabot, asin maisog pa nganing Dios na parate nanggad na ilinaladawan nin mga namomoon sa relihion. Sa kabaliktaran, sia rasonable, madaling makibagay, asin maheherakon. Kun nagdedesisyon sia na padusahan an mga maraot, ginagamit nia nguna an saiyang mga representante sa daga tanganing patanidan an mga tawo, huling gustong-gusto nia na maheling na gibohon kan mga maraot an arog kan ginibo kan mga taga Nineve—magsolsol asin magbago kan saindang dalan. (Ezequiel 33:11) Sinabi ni Jehova sa saiyang propeta na si Jeremias: “Sa ano man na oras na ako magtaram tumang sa sarong nasyon asin tumang sa sarong kahadean na sakong gagaboton iyan asin gagabaon iyan patin lalaglagon iyan, asin an nasyon na iyan magbaya nanggad sa karatan kaiyan na tumang dian ako nagtaram, pagbabasolan ko man an kapahamakan na sakong inisip na gibohon dian.”—Jeremias 18:7, 8.\nKaya, sala daw an hula ni Jonas? Bako; inotob kaiyan an katuyohan kaiyan bilang sarong patanid. An patanid na iyan basado sa maraot na dalan kan mga taga Nineve, na binago ninda pagkatapos kaiyan. Kun an mga taga Nineve magbalik sa saindang maraot na dalan, hohokoman sinda nin Dios. Iyan mismo an nangyari kan huri.—Sofonias 2:13-15.\nAno an reaksion ni Jonas kan an paglaglag dai nangyari sa panahon na inaasahan nia? Mababasa niato: “Pero para ki Jonas, iyan dai nanggad nia nagustohan, asin sia nag-init sa kaanggotan.” (Jonas 4:1) Namibi pa ngani si Jonas sa paagi na garo baga itinatanos nia an Makakamhan sa Gabos! Sinabi ni Jonas na nagdanay na sana kutana sia sa sadiri niang lugar. Sinabi nia na aram na nia kaidto pa na dai mapaabot si Jehova nin kalamidad sa Nineve, na ginagamit pa ngani iyan bilang sarahotan sa pagdulag nia kaidto pasiring sa Tarsis. Dangan nakiolay sia na magadan na sia, na sinasabing magigin mas marahay an kagadanan kisa sa buhay.—Jonas 4:2, 3.\nAno an ikinakapurisaw ni Jonas? Dai niato kayang aramon an gabos na naglaog sa isip nia, alagad aram niato na ibinalangibog nia sa gabos na tawong iyan na lalaglagon an Nineve. Naniwala sinda sa saiya. Asin ngonyan, mayong mangyayaring paglaglag. Natakot daw siang olog-ologon o ibilang na falsong propeta? Ano man an nasa isip nia, dai nia ipinaggayagaya an pagsolsol nin mga tawo o an pagkaherak ni Jehova. Imbes, sia garo baga paorog nang paorog na naaanggot, naheherak sa sadiri, asin sa pagmate nia naraot an saiyang reputasyon. Pero, minalataw na an maheherakon na Dios ni Jonas may naheling pang karahayan sa napupurisaw na tawong ini. Imbes na padusahan si Jonas sa pagkadaing galang nia, si Jehova naghapot sana sa saiya nin sarong maboot asin mapagsiyasat na hapot: “Ika daw tama na maanggot nin labi-labi?” (Jonas 4:4) Si Jonas daw nagsimbag lamang? Mayong sinasabi an Biblia.\nKun Paano ni Jehova Tinokdoan nin Leksion si Jonas\nAn desganadong propeta naghale sa Nineve asin nagpasiring, bako sa saiyang lugar, kundi sa sirangan, na may kabukidan na duman natatanaw an rehion na iyan. Naggibo sia nin sadit na masisirongan asin nagdanay dian tanganing maghalat saka masdan an Nineve. Tibaad naglalaom pa sia na maheling iyan na linalaglag. Paano totokdoan ni Jehova na magin maheherakon an matagas an payo na tawong ini?\nSa laog nin sarong banggi, pinatubo ni Jehova an sarong barantiong. Pagmata ni Jonas, naheling nia an marambong na tinanom na ini, na may dakulang mga dahon na orog nanggad na nagtatao nin limpoy sa saiya kisa sa maluyang klaseng sirongan nia. Naogma siang marhay. “Si Jonas naggayagayang marhay” huli sa tinanom, na tibaad minamansay na an milagrosong paglataw kaiyan tanda nin bendisyon asin pag-oyon nin Dios. Minsan siring, may gustong gibohon si Jehova para ki Jonas na orog pa sa basta paglimpoy sa saiya asin paghale sa saiyang garo sa aking pagkaanggot. Gusto niang maabot an puso ni Jonas. Kaya naggamit an Dios nin sarong ulod tanganing raoton asin gadanon an tinanom. Dangan nagpaabot sia nin “nakakadangdang na doros hale sa sirangan” sagkod na haros ‘madismayo’ na si Jonas huli sa init. Sa giraray nadesganar sia, asin nakiolay sia sa Dios na magadan na sia.—Jonas 4:6-8.\nHinapot giraray ni Jehova si Jonas kun tama daw na maanggot ini, na ngonyan huli sa pagkagadan kan barantiong. Imbes na magsolsol, ipinangatanosan ni Jonas an saiyang sadiri, na nagsasabi: “Ako tama na naanggot nin labi-labi, sagkod sa kagadanan.” Oras na tanganing malinaw na ipaliwanag ni Jehova an leksion.—Jonas 4:9.\nNangatanosan si Jehova ki Jonas, na sinasabi na namomondo an propeta sa pagkagadan nin saro sanang tinanom na tuminubo sa laog nin sarong banggi, na dai man itinanom ni pinatubo ni Jonas. Dangan nagkongklusyon an Dios: “Kun para sa sako, dai daw ako dapat na maherak sa Nineve na dakulang siudad, na dian igwa nin labi sa siento beinte mil katawo na dai man lamang nakakaaram kan pagkakalaen kan saindang toong kamot asin kan saindang wala, apuera sa dakol na magarong hayop?”—Jonas 4:10, 11. *\nNasasabotan daw nindo an mahalagang praktikal na leksion ni Jehova digdi? Mayo lamang ginibo si Jonas tanganing atamanon an tinanom na iyan. Sa ibong na lado, si Jehova an Ginikanan nin buhay kan mga taga Nineve asin nagsustenir sa sainda arog kan ginigibo nia sa gabos na linalang sa daga. Taano ta mas papahalagahan ni Jonas an sarong tinanom kisa sa buhay nin 120,000 katawo, apuera pa sa gabos nindang ataman na hayop? Bako daw na iyan huli ta tinogotan ni Jonas an saiyang kaisipan na magin maimot? An totoo, nasayang sia sa tinanom huli sana ta nakikinabang sia dian. Bako daw na an kaanggotan nia manongod sa Nineve huli man sa maimot niang mga motibo—sarong mapalangkaw na kamawotan na dai mapasupog, na mapatunayan na tama sia?\nSarong hararom na leksion nanggad! An hapot iyo ini, Isinapuso daw ni Jonas an leksion? An libro na inginaran sa saiya nagtatapos paagi sa hapot ni Jehova na dai pa nasisimbag. Tibaad magsabi an nagkapirang kritiko na dai noarin man nagsimbag si Jonas. Pero, an totoo, yaon dian an simbag nia. Iyan an libro mismo. Aram nindo, ipinaparisa kan ebidensia na si Jonas an nagsurat kan libro na inginaran sa saiya. Imahinara na sana an propetang iyan, na sa giraray ligtas na nasa saiyang sadiring lugar asin isinusurat an pangyayaring ini. Haros maiimahinar niato an sarong mas gurang, mas madonong, asin mas mapakumbabang tawo na mamondong nagpipilingpiling mantang ilinaladawan nia an saiya mismong mga sala, an saiyang pagrebelde, asin an saiyang katagasan nin payo sa pagsayuma na magpaheling nin pagkaherak. Malinaw nanggad na nakanood si Jonas sa madonong na pagtotokdo ni Jehova. Nakanood siang magin maheherakon. Makakanood man daw kita?\n^ par. 4 Helingon an artikulong “Arogon an Saindang Pagtubod—Nakanood Sia sa mga Sala Nia,” sa isyu kan An Torrengbantayan na Enero-Marso 2009.\n^ par. 9 Kinakarkulo na sa Samaria, an kabisera kan Israel, tibaad mga 20,000 sagkod 30,000 an nag-iistar kan panahon ni Jonas—mayo pang un-kuarto (1/4) kan populasyon kan Nineve. Kan panahon na maoswag an Nineve, posibleng iyan an pinakadakulang siudad sa kinaban.\n^ par. 11 Garo baga makangangalas an detalyeng ini, alagad may nangyari nang arog kaini kan suanoy na mga panahon. An Griegong istoryador na si Herodotus nagsabi na iiniba kan suanoy na mga Persiano an saindang ataman na mga hayop sa mga kostumbre nin pagmondo huli sa pagkagadan nin sarong bantog na heneral.\n^ par. 24 An pagsabi ni Jehova na dai nakakaaram an mga tawong idto kan pagkakalaen kan too asin wala nagpaparisa kan saindang arog sa aking pagkaignorante sa mga pamantayan nin Dios.\nGustong-gusto nin Dios na maheling na an mga maraot nagsosolsol asin nagbabago kan saindang dalan, arog kan ginibo kan mga taga Nineve\nGinamit nin Dios an barantiong tanganing tokdoan si Jonas nin leksion dapit sa pagkaherak


1 Corinto 7 | Bibliya Online | New World Translation\nSadol sa mga daing agom asin mga may agom (1-16)\nMagdanay sa kamugtakan na diyan ka inapod (17-24)\nAn mga daing agom asin an mga balo (25-40)\nMga bentaha nin pagigin daing agom (32-35)\n‘Mag-agom sana nin sarong parasunod kan Kagurangnan’ (39)\n7 Ngunyan mapadapit sa mga bagay na ihinahapot nindo sa surat nindo sa sako, mas marahay para sa sarong lalaki na dai magkaigwa nin seksuwal na relasyon* sa sarong babayi; 2 alagad huling lakop an seksuwal na imoralidad,* pabayaan an lambang lalaki na magkaigwa nin sadiri niyang agom asin pabayaan an lambang babayi na magkaigwa nin sadiri niyang agom. 3 Itao kan lalaki an maninigo* para sa saiyang agom, asin itao man kan babayi an maninigo para sa saiyang agom. 4 An may awtoridad sa hawak kan babayi bako siya kundi an saiyang agom; siring man, an may awtoridad sa hawak kan lalaki bako siya kundi an saiyang agom. 5 Dai nindo iyan ipagsayuma sa lambang saro apuwera na sana kun napagkasunduan nindong dai nguna iyan gibuhon sa sarong peryodo nin panahon, para matawan nindo nin panahon an pagpamibi. Pagkatapos, gibuhon giraray nindo iyan, tanganing dai man mangyari na pagparatentaran kamo ni Satanas na dahil diyan dai na kamo makapagpugol kan saindong sadiri. 6 Alagad, sinasabi ko an mga bagay na ini bilang opsiyon, bako bilang pagbuot. 7 Pero kun sa sakuya sana, buot ko kutanang an gabos magin siring sa sako. Minsan siring, an lambang saro igwa kan sadiri niyang balaog hali sa Diyos, an saro sa arog kaining paagi, an saro man sa arog kaiyan na paagi. 8 Ngunyan sinasabi ko sa mga daing agom asin sa mga balo na mas marahay sa sainda kun magdadanay sindang siring sa sako. 9 Alagad kun dai ninda kayang pugulan an sadiri ninda, mag-agom sinda, huli ta mas marahay pang mag-agom kisa mapangibabawan nin grabeng seksuwal na pagmawot. 10 Sa mga may agom may itinatao akong mga instruksiyon, pero bakong hali sa sako kundi hali sa Kagurangnan, na an agom na babayi dai dapat sumuway* sa saiyang agom. 11 Alagad kun sumuway man siya, magdanay siyang daing agom o kaya makipag-ulian lugod siya sa agom niya; siring man, dai dapat bayaan kan agom na lalaki an saiyang agom. 12 Alagad sa iba may sasabihon ako, iyo, hali sa sako, bako sa Kagurangnan: Kun igwa nin tugang na lalaki na may agom na bakong kapagtubod asin uyon man ini na magpadagos an pag-ibanan ninda, dai niya ini pagbayaan; 13 asin kun igwa nin babayi na may agom na bakong kapagtubod asin uyon man ini na magpadagos an pag-ibanan ninda, dai niya pagbayaan an saiyang agom. 14 Huli ta an agom na lalaki na bakong kapagtubod napapabanal dahil sa relasyon niya sa saiyang agom, asin an agom na babayi na bakong kapagtubod napapabanal dahil sa relasyon niya sa saiyang agom na sarong tugang; ta kun bakong siring kaiyan, an saindong mga aki magigin bakong malinig sa paghiling nin Diyos, pero ngunyan banal sinda. 15 Alagad kun an agom na bakong kapagtubod magdesisyon na sumuway, pabayaan siyang sumuway; an sarong tugang na lalaki o babayi dai inoobligar na padagos na makiibanan sa saiya. Sa siring na kamugtakan, tinatawan kamo nin Diyos nin katuninungan. 16 Kaya agom na babayi, dai mo daw naiisip na puwede mong ikaligtas an saimong agom? Asin agom na lalaki, dai mo daw naiisip na puwede mong ikaligtas an saimong agom? 17 Minsan siring, ano man an itinao ni Jehova* sa lambang saro, ano man an saiyang sitwasyon sa buhay kan siya apudon nin Diyos, magdanay siya diyan. Kaya itinatao ko an instruksiyon na ini sa gabos na kongregasyon. 18 Igwa daw nin saro na dati nang turi kan siya inapod? Magdanay na siya sa pagigin turi. Igwa daw nin saro na bakong turi kan siya inapod? Dai na siya magpaturi. 19 Bakong importante kun an sarong tawo tinuri o dai tinuri. An importante iyo an pag-utob kan mga tugon nin Diyos. 20 Ano man an kamugtakan kan kada saro kan siya inapod, magdanay siya sa kamugtakan na iyan. 21 Saro ka daw na uripon kan ika inapod? Dai mo iyan pagproblemahon; pero kun makakatalingkas ka, aprobetsaran mo an pagkakataon. 22 Huli ta an siisay man na tawo na sarong uripon kan siya inapod bilang disipulo kan Kagurangnan saro nang pinatalingkas na tawo na para sa Kagurangnan; siring man, an siisay man na tawo na sarong talingkas kan siya inapod saro nang uripon ni Cristo. 23 Binakal kamo sa dakulang halaga; dai na kamo magpauripon pa sa mga tawo. 24 Mga tugang, ano man an kamugtakan kan kada saro kan siya inapod, magdanay siya sa kamugtakan na iyan sa atubangan nin Diyos. 25 Ngunyan mapadapit sa mga daraga asin soltero,* mayo ako nin tugon para sa sainda hali sa Kagurangnan, alagad itatao ko an sakuyang opinyon, asin bilang saro na pinahilingan kan Kagurangnan nin pagkahirak mapagkakatiwalaan nindo an sakuyang sasabihon. 26 Buweno, para sa sako pinakamarahay na an saro magdanay sa kun ano siya sa presente dahil masakit an sitwasyon ngunyan. 27 Nakagakod ka daw sa sarong agom na babayi? Dai ka na magparahanap nin paagi na makabutas. Dai kang agom na babayi? Dai ka na magparahanap nin babaying maaagom. 28 Pero kun mag-agom ka man, dai ka magkakasala. Asin kun mag-agom an sarong daraga o soltero, dai siya magkakasala. Alagad, an mga nag-aagom magkakaigwa nin bagong mga kasakitan sa buhay.* Pero gusto ko kutang dai na nindo iyan agihan. 29 Apuwera pa diyan mga tugang, sasabihon ko ini sa saindo, dikit na lang an panahon na natatada. Puon ngunyan, an mga igwa nin agom na babayi magin siring sa mga mayo, 30 asin an mga nagtatangis magin siring sa mga dai nagtatangis, asin an mga nag-uugma magin siring sa mga dai nag-uugma, asin an mga nagbabakal magin siring sa mga mayo nin binakal, 31 asin an mga naggagamit kan kinaban magin siring sa mga dai naggagamit kaiyan nin lubos; huli ta an mga eksena sa kinaban na ini nagbabago. 32 Iyo, gusto kong malibre kamo sa kapurisawan. An lalaking daing agom nakapokus na marhay sa mga bagay na para sa Kagurangnan, kun paano niya makakamtan an pag-uyon kan Kagurangnan. 33 Alagad an lalaking may agom nakapokus na marhay sa mga bagay na nasa kinaban, kun paano niya makakamtan an pag-uyon kan saiyang agom, 34 asin banga an saiyang atensiyon. Siring man, an babaying daing agom, o an sarong daraga, nakapokus na marhay sa mga bagay na para sa Kagurangnan, tanganing siya magin banal may koneksiyon sa saiyang hawak asin sa saiyang espiritu. Alagad, an babaying may agom nakapokus na marhay sa mga bagay na nasa kinaban, kun paano niya makakamtan an pag-uyon kan saiyang agom. 35 Pero sinasabi ko ini para sa personal na kapakinabangan nindo, bako tanganing restriksiyunan* kamo, kundi tanganing engganyaron kamo sa kun ano an angay saka sa bilog na pusong paglilingkod sa Kagurangnan na dagos-dagos asin daing disturbo. 36 Pero kun sa pagmati nin saro minagawi na siya nin bakong tama dahil sa pagdadanay niyang daing agom,* asin kun lampas na siya sa pagkahoben, kun siring ini an dapat na mangyari: Pabayaan siyang gibuhon an gusto niya; dai siya nagkakasala. Pabayaan sindang mag-agom. 37 Alagad kun an siisay man trangkilo na an puso saka dai nakakamati nin pangangaipo, asin kun kontrolado niya an saiyang sadiri saka nakapagdesisyon na siya sa saiyang puso na magdanay na daing agom,* mapaparahay siya. 38 Ngunyan an siisay man na magdesisyon na mag-agom* mapaparahay man, pero an siisay man na dai mag-agom mas mapaparahay. 39 An agom na babayi nagagakudan sagkod na buhay an saiyang agom. Alagad kun an saiyang agom magturog sa kagadanan, libre na siyang magpaagom sa kiisay man na magustuhan niya, basta saro ining parasunod kan Kagurangnan. 40 Pero sa opinyon ko, mas maugma siya kun magdadanay siyang daing agom; asin tiwala ako na yaon man sa sako an espiritu nin Diyos.\n^ Sa literal, “dai magdutdot.”\n^ Plural kan termino sa Griego na por·neiʹa. Hilingon an “Seksuwal na imoralidad” sa Glosaryo.\n^ An buot sabihon, seksuwal na pangangaipo.\n^ O “bumulag.”\n^ Sa literal, “nin kasakitan sa laman.”\n^ Sa literal, “gakudan.”\n^ O “may koneksiyon sa saiyang pagigin daraga o pagigin soltero.”\n^ O “magdanay na daraga o soltero.”\n^ O “magdesisyon na bayaan an saiyang pagkadaraga o pagkasoltero paagi sa pag-agom.”


Paano Naingatan na Dai Malapa an Suanoy na mga Manuskrito kan Bibliya?\nAN PELIGRO: Papiro asin pergamino an panginot na sinusuratan kaidto kan mga parasurat asin parakopya nin Bibliya. * (2 Timoteo 4:13) Taano ta nagin peligro iyan sa Bibliya?\nAn papiro madaling mapakit, mag-iba an kulor, asin maraot. “Sa kahaluyan an sarong pidaso kaini nagkakararakdag, sagkod na mapulbos,” an sabi kan Egyptologist na si Richard Parkinson asin Stephen Quirke. “Pag nakasaray, an rolyo puwedeng amagon o mag-alumaad asin maraot, saka puwedeng kinuon o kakanon nin mga insekto, partikular na nin mga puting tanga, pag iyan nakatalbong.” May mga papiro na kan madiskubre, nabantad sa sobrang liwanag o sa maarasahas na temperatura kaya mas nagrikas an pagkaraot.\nAn pergamino mas matibay kisa sa papiro, pero nararaot man iyan pag dai naingatan o kaya nabantad sa grabeng init o lipot, maarasahas na temperatura, o sobrang liwanag. * Paborito man iyan nin mga insekto. Kaya sinabi kan librong Everyday Writing in the Graeco-Roman East na kadaklan sa suanoy na mga rekord dai talaga naingatan. Kaya kun nalapa an Bibliya, posibleng iyan man an nangyari sa mensahe kaiyan.\nKUN PAANO NAINGATAN AN BIBLIYA: Sa ley nin mga Judio, ipinagbuot sa lambang hadi na kopyahon para sa saindang sadiri an Ley—an inot na limang libro kan Bibliya. (Deuteronomio 17:18) Saro pa, an ekspertong mga parakopya nakagibo nin kadakul na manuskrito, kaya kan inot na siglo C.E., may makukuang mga Kasuratan sa mga sinagoga sa bilog na Israel asin dawa sa harayong lugar arog kan Macedonia! (Lucas 4:16, 17; Guibo 17:11) Paano naingatan sagkod sa ngunyan an nagkapirang haluyon nang mga manuskrito?\nMga manuskrito na midbid bilang an Dead Sea Scrolls na napreserbar nin dakul na siglo sa mga dulay na nakatago sa mga kuweba na mara an klima\n“Midbid an mga Judio sa pagsaray nin mga rolyo kan Kasuratan sa mga pitsel o dulay para mapreserbar iyan,” an sabi kan iskolar nin Bagong Tipan na si Philip W. Comfort. Malinaw na ipinadagos kan mga Kristiyano an siring na tradisyon huling an nagkapira sa inot na mga manuskrito kan Bibliya nadiskubre sa mga dulay, sa mga madiklom na sarayan, mga kuweba, saka sa sobrang alang na mga lugar.\nAN RESULTA: Rinibong porsiyon nin mga manuskrito kan Bibliya—an iba labing 2,000 na taon na—an naingatan sagkod ngunyan. Mayo nin ibang suanoy na libro an may arog kaiyan kadakul na manuskrito na lumaon nang marhay.\n^ par. 3 An papiro sarong klase nin papel na gibo sa tinanom na nabubuhay sa tubig na inaapod man na papiro. An pergamino man gibo sa kublit nin hayop.\n^ par. 5 Halimbawa, an opisyal na kopya kan U.S. Declaration of Independence nakasurat sa pergamino. Ngunyan, pakalihis nin dai mababa sa 250 taon, mapusaw na iyan asin haros dai na mabasa.


Nagsugo si Jesus nin 70 Disipulo Para Maghulit | Buhay ni Jesus\nNAGPILI SI JESUS NIN 70 DISIPULO ASIN ISINUGO SINDA PARA MAGHULIT\nPatapos na an taon 32 C.E., mga tulong taon na puon kan bawtismuhan si Jesus. Kasuarin pa sana, siya asin an mga disipulo nasa Kapiyestahan nin mga Tabernakulo sa Jerusalem. Posibleng marhay na harani pa sinda duman. (Lucas 10:38; Juan 11:1) Sa katunayan, an kadaklan kan natatadang anom na bulan kan ministeryo ni Jesus ginamit niya sa Judea o sa ibong kan Salog nin Jordan sa distrito nin Perea. Kaipuhan man na mahulitan an mga lugar na ini.\nBago kaini, pagkatapos kan Paskuwa kan 30 C.E., mga pirang bulan na naghulit si Jesus sa Judea asin nag-agi sa Samaria pa-Galilea. Dangan kan panahon nin Paskuwa kan 31 C.E., pinurbaran siyang gadanon kan mga Judio sa Jerusalem. Sa suminunod na saro may kabangang taon, sa panginot nagtukdo si Jesus sa norte, sa Galilea. Kan panahon na iyan, dakul an nagin mga parasunod niya. Sa Galilea, sinanay ni Jesus an mga apostol dangan isinugo: “Maghulit kamo, na nagsasabi: ‘An Kahadian kan kalangitan harani na.’” (Mateo 10:5-7) Nag-organisar siya ngunyan nin gibuhon na pagpapatotoo sa Judea.\nPara punan an gibuhon na ini, nagpili si Jesus nin 70 disipulo asin isinugo sinda nin manduwa-duwa. Kaya, igwa nin 35 padis na parahulit kan Kahadian sa teritoryo, kun sain “kadakul kan aanihon, pero kakadikit kan paraani.” (Lucas 10:2) Maiinot sindang magduman sa mga lugar na posibleng dumanan man ni Jesus. Magpapaumay sinda nin mga may hilang asin maghuhulit man kan mensaheng ibinabalangibog ni Jesus.\nAn mga disipulong ini dai mapokus sa pagtutukdo sa mga sinagoga. Sinabihan sinda ni Jesus na magduman sa mga harong. “Sain man na lugar na padaguson kamo sa harong,” an sabi niya, “sabihon nguna nindo: ‘Magkaigwa lugod nin katuninungan an harong na ini.’ Asin kun igwa diyan nin tawong nagmamawot nin katuninungan, mapapasaiya an saindong katuninungan.” Ano an ipapaabot nindang mensahe? Sinabi ni Jesus: “Sabihon sa sainda: ‘An Kahadian nin Diyos harani na sa saindo.’”—Lucas 10:5-9.\nAn mga instruksiyon na itinao ni Jesus sa 70 kapareho kan itinao niya sa 12 apostol kan isugo niya sinda mga sarong taon na an nakaagi. Pinatanidan niya sinda na bako gabos maako sa sainda. Pero, sa paghihinguwa ninda, maiaandam an mga naghihimati tanganing pag nag-abot si Jesus sa dai mahahaloy pagkatapos kaiyan, dakul an magigin gustong-gustong mamidbid siya bilang an Kagurangnan para makanuod sa saiya.\nDai nahaloy, nagbaralik ki Jesus an 35 padis na parahulit kan Kahadian. Magaya-gaya sindang nagsarabi: “Kagurangnan, maski an mga demonyo nagpapasakop sa samo paagi sa paggamit mi kan saimong ngaran.” Siguradong ugmahon si Jesus sa marahayon na baretang ini, huling sinabi niya: “Nahihiling ko si Satanas na nahulog na, na garo kikilat na buminagsak hali sa langit. Uya! Tinawan ko kamo nin awtoridad na timakan an mga halas saka eskorpiyon.”—Lucas 10:17-19.\nSa siring sinigurado ni Jesus sa mga parasunod niya na madadaog ninda an mga bagay na nagkakawsa nin danyos, na sa simbolikong paagi titimaktimakan ninda an mga halas saka eskorpiyon. Saro pa, makakasiguro sinda na sa maabot na panahon ihuhulog si Satanas hali sa langit. Tinabangan man ni Jesus an 70 na masabutan kun ano talaga an mahalaga pag-abot nin panahon. Sinabi niya: “Dai nindo ipag-ugma an pagpapasakop sa saindo kan mga espiritu, kundi ipag-ugma nindo an bagay na nakasurat na sa langit an mga pangaran nindo.”—Lucas 10:20.\nUgmahon si Jesus asin hayagan na inumaw an saiyang Ama sa paggamit kan mapakumbabang mga lingkod niyang ini sa siring kamakangangalas na paagi. Uminatubang siya sa mga disipulo asin nagsabi: “Maugma an mga tawo na an mga mata nakakahiling kan mga bagay na saindong nahihiling. Huli ta sinasabi ko sa saindo, dakul na propeta asin hadi an nagmawot na mahiling an mga bagay na namamasdan nindo pero dai ninda iyan nahiling, saka nagmawot na madangog an mga bagay na nadadangog nindo pero dai ninda iyan nadangog.”—Lucas 10:23, 24.\nSain naghulit si Jesus durante kan saiyang huring anom na bulan, asin taano ta duman siya nagpokus?\nSain maduman an 70 disipulo para magtukdo sa mga tawo?\nDawa ngani dakul an nagibo kan 70 disipulo, ano an sinabi ni Jesus sa sainda na urog na mahalaga?\nMay dahilan kun taano ta ipinapakipag-ulay pirmi ni Jesus an manungod sa Kahadian kisa sa ibang bagay.\nI-share I-share Nagsugo si Jesus nin 70 Disipulo Para Maghulit


Milaor Consultative Council\nHuli ta nagkaralaom sa harong an mga retirado, pensionado asin ex-politiko sa Milaor naisip ninda na magmukna nin sarong consultative council asin consultative assembly na ma urolay-olay asin mahimaymay kan mga isyus na pig-aatubang kan saindang banwaan kan Cam Sur asin kan nasyon.\nNgonyan poco mas o menos 10 na an pigtitingkog tanganing magtao nin opinion dapit sa mga pangyayari bako lang sa politika pati sa negosyo asin dapit sa isyu nin inumon na tubig asin boundary disputes na an orihinal na sadit na grupo compuesto kadtong nag-organisar kan engrandeng 100 anyos na anibersaryo kan Milaor Central kan 2002 asin Grand Alumni Homecoming na pig-partisiparan nin rinibong gradwado kan eskwelahan na nagpuruli pa haling abroad asin Metro Manila.\n“Apolitical” daa ini o mayong halong politika.\nPano an mga alkalde kan banwaan asin iba pang mga opisyales dai lamang naghahadoy sa mga gurangan ta garo sinda sana an tatao ta sinda man lang daa an may mandato kan tao na magdesisyon.\nDai daa sinda madolok sa mga kandidato sa mga politiko sa proyektong ini. Pero kun magdolok okey lang ta sasabihon ninda an katotohanan.\nNgonyan pano an pigtutubod sana kan mga lokal na politiko an mga taga-kapitolyo asin representantes sa Congreso. Dai lamang pighahapot an saindang namamanwaan kun ano an saindang masasabi. Halimbawa kun tano ta an duwang barangay kan Milaor an nasakop kan Camarines Sur LGU…. An mga barangay kan Maycatmon (kabanga kan CWC asin kabanga kan Lago del Rey), asin Eco Village Park asin barangay San Antonio na kinamumugtakan kan Governor’s Mansion asin LRV Village.\nMakulog an boot kan mga taga-Milaor mantang kasadit-sadit kan banwaan 20 sanang barangay dukot sa Pili asin Naga pati sa Archdioces of Caceres pero an Milaor sakop na kan 2nd District na centro an Libmanan, Dioces of Libmanan asin kadakul pang nawawarang lugar na nasasakupan arog kan barangay Palestina kan Pili, barangay Samplaoc kan Gainza, Mabolo kan Naga asin Baraka kan San Fernando pati San Juan- San Lorenzo kan Minalabac.\nNagpopoon nang magmeriting-meting an grupo pero sadit sana muna. Nagtitiripon sa mga harong-harong kan original members. Pwedeng ipaapod an mas dakulang asembleya pakatapos na siguro kan eleksyon.\nKonsultahon o dai magpapadagos an saindang funccion bilang centro nin debate kan mga lokal na isyu kan mga banwaan. Dai man sinda mahagad nin pondo sa gobyerno municipal pero an saindang paninindugan ipupublikar sa publiko por medyo kan media, social media asin print media.\nPigmiminar ini na magbago an daralagan kan buhay sa Milaor na sadit na banwaan pero garo sakop kan ciudad, garo sakop kan capital town, ipit kan Pili asin Naga asin luhay-luhay nang mauubos an mga uma ta pigbabakal kan mga Ka-IIntsikan sa Naga.\nAn mga nangengenot na barangay kan Milaor na pwedeng mag-asenso tolos garo ciudad iyo an Dalipay, Capucnasan, San Vicente, San Jose asin Tarusanan.\nKadto an mga harong digdi saradit-sadit sana pero ngonyn kadakul-dakol na, konkreto na asin magagayon na an hitsura.\nNasa Milaor an pinaka-dakulang bulangan, pinaka-dakulang bodega asin may night club pa.\nAn mga darakulang truck ni Tato Mendoza nakaparada gabos sa Milaor. An Rural Bank of Milaor tigbak na pero tindog pa an Rural Bank of Camalig.\nAsin madali nang magtindog an multi-milyon na edificio na bubugtakan daa nin dakulang mall sa atubangan kan presenteng municipyo, sa gilid pa kan kalabaan kan Milaor-Minalabac road.\nDai kamo matubod na an propietades kan Simbahan Catoliko asin gobyerno municipal mayo nin boundary ta durukutan sanang marhay mala ta an sabi kadtong depuntong Mayor Rogelio Flores mayong separation of church and state (nakahalo lang an mga pagsurusadiri kadtong depuntong Ms. Rufina T. Subastil asin kadtong depuntong Don Roque Tena.\nDai kamo matubod na an yaman kan kompaniyang NFH asin an impluwensiya kaini dakula pa sa municipyo asin abot duman sa Ragay Gulf asin West Philippine Sea!